ΓΡΑΠΤΗ ΕΡΩΤΗΣΗ E-2208/96 υποβολή: Susan Waddington (PSE) προς την Επιτροπή (9 Αυγούστου 1996)

Θέμα: Έκτακτη επιβολή φόρου των ΗΠΑ στα εισαγόμενα ζυμαρικά από την Ιταλία

Λαμβάνοντας υπόψη ότι η Επιτροπή Διεθνούς Εμπορίου των ΗΠΑ επέβαλε φόρο από 2,8% έως 46,6% επί των δύο τρίτων των εισαγόμενων ιταλικών ζυμαρικών στις ΗΠΑ 7

ότι το 1995 η Ιταλία εξήγαγε στις ΗΠΑ το 10% έως 15% των εσωτερικών αναγκών της χώρας αυτής σε ζυμαρικά, ποσότητα που αντιστοιχεί σε 161 χιλιάδες τόνων ζυμαρικών συνολικής αξίας 147 εκατομμυρίων δολαρίων ΗΠΑ, και κατέστη η πρώτη εξωτερική προμηθεύτρια χώρα των ΗΠΑ σε ζυμαρικά 7

ότι η κατανάλωση ζυμαρικών στη Βόρειο Αμερική αυξάνεται με ετήσιο ρυθμό της τάξεως του 5% 7

ότι η ανωτέρω απόφαση των ΗΠΑ αποτελεί εκ των πραγμάτων ένα μέτρο προστατευτισμού υπέρ των πολυεθνικών ομίλων των ΗΠΑ και είναι σαφώς εις βάρος της ιταλικής βιομηχανίας 7

ερωτάται η Επιτροπή ποιές είναι οι πολιτικές, οικονομικές και νομικές πρωτοβουλίες που προτίθεται να λάβει αμέσως υπέρ των ιταλικών και κοινοτικών συμφερόντων;

Απάντηση του Sir Leon Brittan εξ ονόματος της Επιτροπής (9 Οκτωβρίου 1996)

Τον Ιούλιο του 1996, στο πλαίσιο παράλληλων ερευνών οι οποίες διεξάγονταν με σκοπό την αντιμετώπιση πρακτικών ντάμπινγκ και τη λήψη αντισταθμιστικών μέτρων, οι αρμόδιες για το εμπόριο αρχές των Ηνωμένων Πολιτειών απεφάνθησαν ότι οι εισαγωγές ζυμαρικών από την Ιταλία είχαν αποτελέσει αντικείμενο ντάμπινγκ και επιδοτήσεων και ότι είχαν προξενήσει σοβαρή ζημία στον οικείο κλάδο παραγωγής των Ηνωμένων Πολιτειών. Το αποτέλεσμα ήταν η επιβολή δασμών αντιντάμπινγκ και αντισταθμιστικών δασμών.

Η Επιτροπή παρακολουθεί όλες τις έρευνες τις οποίες εγκαινιάζουν τρίτες χώρες με σκοπό την αντιμετώπιση πρακτικών ντάμπινγκ ή τη λήψη αντισταθμιστικών μέτρων και οι οποίες στρέφονται κατά των εξαγωγών προϊόντων από τα κράτη μέλη 7 ως εκ τούτου, η Επιτροπή παρακολούθησε επισταμένως την πορεία των ερευνών για την προαναφερθείσα υπόθεση ζυμαρικών. Σχετικά, ειδικότερα, με το θέμα της έρευνας με σκοπό τη λήψη αντισταθμιστικών μέτρων, η Επιτροπή συμμετείχε ενεργά, από κοινού με την Ιταλία, στο έργο της συμπλήρωσης των ερωτηματολογίων που απέστειλαν οι αρχές των Ηνωμένων Πολιτειών, καθώς και στις προσπάθειες αντίκρουσης της σκοπιμότητας επιβολής μέτρων, στο πλαίσιο διαφόρων συναντήσεων διαβούλευσης οι οποίες πραγματοποιήθηκαν με βάση τις διατάξεις της συμφωνίας για τις επιδοτήσεις του Παγκόσμιου Οργανισμού Εμπορίου (ΠΟΕ). Ορισμένα από τα επιχειρήματα της κοινοτικής πλευράς έγιναν δεκτά, με αποτέλεσμα την επιβολή δασμών χαμηλότερου ύψους από αυτούς που θα είχαν ενδεχομένως επιβληθεί σε αντίθετη περίπτωση. Προκειμένου περί της έρευνας αντιντάμπινγκ, κύριο μέλημα της Επιτροπής είναι να εξετάζει τις διαδικασίες τις οποίες εφαρμόζει η εκάστοτε τρίτη χώρα, υπό το φως των συναφών πολυμερών συμφωνιών που ισχύουν στο πλαίσιο του ΠΟΕ. Στην πραγματικότητα, η ύπαρξη ή μη ντάμπινγκ είναι ένα ζήτημα το οποίο άπτεται της συμπεριφοράς και των πολιτικών τιμολόγησης καθενός κοινοτικού εξαγωγέα ξεχωριστά 7 τούτο σημαίνει ότι η Επιτροπή κανονικά δεν έχει καμία ανάμειξη στην αξιολόγηση των δεδομένων των διαφόρων επιμέρους παραγωγών που εμπλέκονται σε τέτοιου είδους διαδικασίες, εκτός αν πρόκειται για παραβίαση των κανόνων του ΠΟΕ.

Η Επιτροπή εξετάζει τη στιγμή αυτή τις αποφάσεις τις οποίες έλαβαν οι Ηνωμένες Πολιτείες σχετικά με την επιβολή μέτρων κατά των ιταλικών ζυμαρικών. Μολονότι αυτή τούτη η επιβολή δασμών, ως αποτέλεσμα ενεργειών για την αντιμετώπιση πρακτικών ντάμπινγκ ή επιδοτήσεων, είναι θεμιτή, πρέπει να γίνεται σύμφωνα με τους σχετικούς διεθνείς κανόνες, οι οποίοι προβλέπονται στις συμφωνίες του ΠΟΕ. Σε περίπτωση που η Επιτροπή κρίνει ότι οι εν λόγω συμφωνίες δεν έχουν τηρηθεί, θα προβεί στη λήψη μέτρων για την επανόρθωση οιασδήποτε παραβίασης, συμβουλευόμενη τα κράτη μέλη σχετικά με τις πιθανές ενέργειες. Εν τω μεταξύ, η Επιτροπή σκοπεύει να διεξαγάγει περαιτέρω διαβουλεύσεις με την κυβέρνηση των Ηνωμένων Πολιτειών με σκοπό την αποσαφήνιση ορισμένων παραμέτρων των υπόψη μέτρων.